ರೋಹಿತ್ ಶರ್ಮಾ ಆಟಕ್ಕೆ ಕ್ಷಮೆಯ ಮಾತೇ ಇಲ್ಲ ಗವಾಸ್ಕರ್ ಕಿಡಿ ಆಸಿಸ್ ಸರಣಿಗೆ ರೋಹಿತ್ ಶರ್ಮಾ ಬೇಕೇ ಬೇಕು ಅಂತಿದ್ದವರು ಇದೀಗ ಅದ್ಯಾಕೆ ರೋಹಿತ್ ಶರ್ಮಾ ತಂಡದಲ್ಲಿದ್ದಾರೋ ಅಂತಿದ್ದಾರೆ. ಸಿಡ್ನಿ ಟೆಸ್ಟ್ನ ಎರಡೂ ಇನ್ನಿಂಗ್ಸ್ಗಳಲ್ಲಿ ವೈಫಲ್ಯ ಅನುಭವಿಸಿದ ಮುಂಬೈಕರ್, ಇದೀಗ ಬ್ರಿಸ್ಬೇನ್ ಟೆಸ್ಟ್ನಲ್ಲೂ ಮುಗ್ಗರಿಸಿದ್ದಾರೆ. ಟೀಮ್ ಇಂಡಿಯಾ ಉಪನಾಯಕನ ಆಟಕ್ಕೆ ಕ್ರಿಕೆಟ್ ದಿಗ್ಗಜರು ತೀವ್ರ ಆಕ್ರೋಶ ವ್ಯಕ್ತಪಡಿಸಿದ್ದಾರೆ. ಬ್ರಿಸ್ಬೇನ್ ಟೆಸ್ಟ್ ಪಂದ್ಯದಲ್ಲಿ ಬೇಜವಾಬ್ದಾರಿ ಬ್ಯಾಟಿಂಗ್ ನಡೆಸಿದ ರೋಹಿತ್ ಶರ್ಮಾ ವ್ಯಾಪಕ ಟೀಕೆಗೆ ಗುರಿಯಾಗಿದ್ದಾರೆ. ಅದರಲ್ಲೂ ಮಾಜಿ ಕ್ರಿಕೆಟಿಗ ಸುನೀಲ್ ಗವಾಸ್ಕರ್ ಟೀಮ್ ಇಂಡಿಯಾ ಉಪನಾಯಕನ ವಿರುದ್ಧ ಆಕ್ರೋಶ ವ್ಯಕ್ತಪಡಿಸಿದ್ದಾರೆ. ರೋಹಿತ್ ಅನಾವಶ್ಯಕ ಹೊಡೆತಕ್ಕೆ ಕೈ ಹಾಕಿ ವಿಕೆಟ್ ಒಪ್ಪಿಸಿದ್ದಾರೆ. ಇದರಿಂದ ತಂಡಕ್ಕೆ ಹಿನ್ನಡೆ ಉಂಟುಮಾಡಿದ್ದಾರೆ ಅಂತ ಗವಾಸ್ಕರ್ ಟೀಕಿಸಿದ್ದಾರೆ. ಟೀಮ್ ಇಂಡಿಯಾ ಉಪನಾಯಕ ರೋಹಿತ್ ಎಡವಟ್ಟು ಅದು 19.5ನೇ ಓವರ್. ಆಸಿಸ್ ಆಫ್ ಸ್ಪಿನ್ನರ್ ನಾಥನ್ ಲಯನ್ ಎಸೆದ ಚೆಂಡನ್ನ ರೋಹಿತ್ ಮಿಡ್ ಆನ್ನತ್ತ ಬಾರಿಸಿ ವಿಕೆಟ್ ಒಪ್ಪಿಸಿದ್ರು. ತಂಡದ ಹಿರಿಯ ಆಟಗಾರನಾಗಿ ರೋಹಿತ್ ಬೇಜವಾಬ್ದಾರಿ ಹೊಡೆತಕ್ಕೆ ಪ್ರಯತ್ನಿಸಿ ವಿಕೆಟ್ ಕೈಚೆಲ್ಲಿದ್ದಾರೆ. ರೋಹಿತ್ ಆಟಕ್ಕೆ ಕ್ಷಮೆಯೇ ಇಲ್ಲ ಅಂತ ಗವಾಸ್ಕರ್ ಖಾರವಾಗಿ ನುಡಿದಿದ್ದಾರೆ. ಉಪನಾಯಕ ರೋಹಿತ್ ಆಟ ಖಂಡನೀಯ ಮೊದಲೇ ಗಾಯದ ಸಮಸ್ಯೆ, ಟೀಮ್ ಇಂಡಿಯಾವನ್ನ ಬಿಟ್ಟುಬಿಡದೇ ಕಾಡ್ತಿದೆ. ಮ್ಯಾಚ್ ವಿನ್ನರ್ಗಳೆಲ್ಲಾ ಗಾಯಗೊಂಡು ತವರಿಗೆ ವಾಪಸಾಗ್ತಿದ್ದಾರೆ. ಸದ್ಯ ಸರಣಿಯಲ್ಲಿ 11ರಿಂದ ಸಮಬಲ ಸಾಧಿಸಿರುವ ಟೀಮ್ ಇಂಡಿಯಾಕ್ಕೆ ಬ್ರಿಸ್ಬೇನ್ ಟೆಸ್ಟ್ ಡ್ರಾ ಮಾಡಿಕೊಳ್ಳೋದೇ ದೊಡ್ಡ ಸವಾಲಾಗಿದೆ. ಹೀಗಿರುವಾಗ ರೋಹಿತ್ ಯುವಕರಿಗೆ ಮಾರ್ಗದರ್ಶನ ನೀಡುತ್ತಾ ತಂಡಕ್ಕೆ ನೆರವಾಗಬೇಕಿತ್ತು. ಆದ್ರೆ ಜವಾಬ್ದಾರಿ ಮರೆತ ರೋಹಿತ್, ವಿಕೆಟ್ ಕೈಚೆಲ್ಲಿರೋದು ಎಷ್ಟು ಸರಿ ಅನ್ನೋದು ಗವಾಸ್ಕರ್ ಸೇರಿದಂತೆ ಮಾಜಿ ಕ್ರಿಕೆಟಿಗರ ವಾದವಾಗಿದೆ. ರೋಹಿತ್ ವೀಕ್ನೆಸ್ ಮತ್ತೆ ಎಕ್ಸ್ಪೋಸ್ ಎರಡನೇ ದಿನ ಬ್ಯಾಟಿಂಗ್ ಆರಂಭಿಸಿದ ಟೀಮ್ ಇಂಡಿಯಾಕ್ಕೆ ರೋಹಿತ್ ಶರ್ಮಾ ಉತ್ತಮ ಸ್ಟಾರ್ಟ್ ನೀಡಿದ್ರು. ಮೊದಲಿನಿಂದಲು ಎಚ್ಚರಿಕೆಯ ಬ್ಯಾಟಿಂಗ್ ಮಾಡುತ್ತಲೇ ರನ್ ಗಳಿಸುತ್ತಿದ್ದ ರೋಹಿತ್ ನಂತರ ಇದ್ದಕ್ಕಿದಂತೆ ಏಕಾಗ್ರತೆ ಕಳೆದುಕೊಂಡರು. ಲಯನ್ ಬೌಲಿಂಗ್ನಲ್ಲಿ ಸ್ಟೆಪ್ ಔಟ್ ಮಾಡಿ ಸಿಕ್ಸರ್ ಸಿಡಿಸಲು ಯತ್ನಿಸಿದ ರೋಹಿತ್, ಮಿಚೆಲ್ ಸ್ಟಾರ್ಕ್ಗೆ ಕ್ಯಾಚ್ ನೀಡಿ ನಿರ್ಮಿಸಿದ್ರು. ಆ ಮೂಲಕ ರೋಹಿತ್ ಟೆಸ್ಟ್ ಕ್ರಿಕೆಟ್ನಲ್ಲಿ ಲಯನ್ಗೆ ಹೆಚ್ಚು ಬಾರಿ ವಿಕೆಟ್ ಒಪ್ಪಿಸಿದ್ರು. ಟೆಸ್ಟ್ ಕ್ರಿಕೆಟ್ನಲ್ಲಿ ರೋಹಿತ್ ಶರ್ಮಾ 6 ಬಾರಿ ಆಸಿಸ್ ಆಫ್ ಸ್ಪಿನ್ನರ್ ನಾಥನ್ ಲಯನ್ಗೆ ಔಟಾಗಿದ್ದಾರೆ. ಹಾಗೇ ದಕ್ಷಿಣ ಆಫ್ರಿಕಾ ತಂಡದ ವೇಗಿ ಕಗಿಸೊ ರಬಾಡಾಗೆ 5 ಬಾರಿ, ಅದೇ ತಂಡದ ಮತ್ತೊರ್ವ ವೇಗಿ ವೆರ್ನಾನ್ ಫಿಲ್ಯಾಂಡರ್ಗೆ 3 ಬಾರಿ ವಿಕೆಟ್ ಒಪ್ಪಿಸಿದ್ದಾರೆ. 2ನೇ ಇನ್ನಿಂಗ್ಸ್ನಲ್ಲಾದ್ರೂ ತಂಡದ ಕೈಹಿಡಿತಾರಾ ಮುಂಬೈಕರ್? ಸಿಡ್ನಿ ಟೆಸ್ಟ್ ಹಾಗೂ ಬ್ರಿಸ್ಬೇನ್ ಟೆಸ್ಟ್ನ ಮೊದಲ ಇನ್ನಿಂಗ್ಸ್ನಲ್ಲಿ ರೋಹಿತ್ ಹೇಳಿಕೊಳ್ಳುವಂತಹ ಪರ್ಫಾರ್ಮೆನ್ಸ್ ನೀಡಲಿಲ್ಲ. ಆದ್ರೆ ಬ್ರಿಸ್ಬೇನ್ ಟೆಸ್ಟ್ನ ಎರಡನೇ ಇನ್ನಿಂಗ್ಸ್ನಲ್ಲಿ ಮುಂಬೈಕರ್ ತಂಡದ ಕೈಹಿಡಿಯಬೇಕಿದೆ. ತಂಡಕ್ಕೆ ಉತ್ತಮ ಸ್ಟಾರ್ಟ್ ನೀಡೋದ್ರ ಜೊತೆಗೆ ಆರಂಭಿಕ ಶುಭ್ಮನ್ ಗಿಲ್ ಸೇರಿದಂತೆ ಇತರೆ ಯುವ ಬ್ಯಾಟ್ಸ್ಮನ್ಗಳಿಗೆ ಮಾರ್ಗದರ್ಶನ ನೀಡಬೇಕಿದೆ. ಒಂದು ವೇಳೆ ರೋಹಿತ್ ಮತ್ತೆ ವೈಫಲ್ಯ ಅನುಭವಿಸಿದ್ರೆ ತಂಡಕ್ಕೆ ಸೋಲು ಖಚಿತ. ಇದನ್ನ ರೋಹಿತ್ ಗಮನದಲ್ಲಿಟ್ಟುಕೊಳ್ಳಬೇಕಿದೆ. ವೈಟ್ ಬಾಲ್ ಕ್ರಿಕೆಟ್ನಲ್ಲಿ ರೋಹಿತ್ ಶರ್ಮಾ ಓರ್ವ ಕ್ಲಾಸ್ ಆಟಗಾರ ಅನ್ನೋದು ಎಲ್ಲರಿಗೂ ಗೊತ್ತಿರೋ ವಿಚಾರ. ಆದ್ರೆ ಟೆಸ್ಟ್ ಕ್ರಿಕೆಟ್ನಲ್ಲಿ ರೋಹಿತ್ ಜವಾಬ್ದಾರಿಯುತ ಬ್ಯಾಟಿಂಗ್ ನಡೆಸಿ ತಮ್ಮ ಮೇಲಿನ ಭರವಸೆಯನ್ನ ಉಳಿಸಿಕೊಳ್ಳಬೇಕಿದೆ. ಹಾಗೇ ಉಪನಾಯಕನಾಗಿ ಕಿರಿಯರಿಗೆ ಮಾರ್ಗದರ್ಶನ ನೀಡಿ ತಂಡದ ಗೆಲುವಿಗಾಗಿ ಶ್ರಮಿಸಬೇಕಿದೆ.